শিক্ষক নিয়োগ দুর্নীতি মামলায় পুরুলিয়ায় অভিযান ইডির

কলকাতা: শিক্ষক নিয়োগ দুর্নীতি মামলায় (SSC Recruitment Scam) পুরুলিয়ায় (Purulia) অভিযান চালালো ইডির (ED) আধিকারিকরা। সোমবার সকাল থেকে পুরুলিয়ার হুচুকপাড়ায় বাসিন্দা শুভম মঙ্গলের বাড়িতে হানা দেয় কেন্দ্রীয় তদন্তকারী সংস্থা ইডি (Enforcement Directorate)। সঙ্গে ছিলেন কেন্দ্রীয় বাহিনীর জওয়ানরা। শুভম মঙ্গলের বাড়িকে ঘিরে ফেলে প্রায় ৭ ঘণ্টা ধরে পরিবারের সদস্যদের জিজ্ঞাসাবাদ চালান প্রায় ৫ জন সদস্যের একটি।

আরও পড়ুন: ফের জীবনকৃষ্ণের বাড়িতে ইডি

জানা গিয়েছে, একাধিক নথি খতিয়ে দেখেন তারা। সূত্রের খবর, শিক্ষক নিয়োগ দুর্নীতি মামলায় গ্রেফতার পার্থ চট্টোপাধ্যায় ঘনিষ্ট প্রসন্ন রায়ের স্ত্রী নীলিমা রায় (মঙ্গলের) বাপের বাড়ি এই বাড়িতে। সেই সূত্র ধরে প্রসন্ন রায় প্রায়শই আসতেন এই শ্বশুরবাড়িতে। ফলত, এই বাড়ির সঙ্গে শিক্ষক নিয়োগ দূর্নীতির কোনো যোগসাজশ রয়েছে কিনা সেই বিষয়টি খতিয়ে দেখেন তাঁরা।

বর্তমানে এই বাড়িতে থাকেন প্রসন্ন রায়ের শ্যালক শুভম মঙ্গল এবং তাঁর মা। শুভম মঙ্গলের তিন বোন শিক্ষিকা। পেশায় শুভম একজন ব্যবসায়ী। সমস্ত নথিপত্র খতিয়ে দেখে ৭ ঘণ্টা ধরে রুদ্ধদ্বার জিজ্ঞাসাবাদ চালান ইডির আধিকারিকরা। এলাকাবাসীরা জানান, বেশ কয়েকবার প্রসন্ন রায় এই বাড়িতে এসেছিলেন। সেই সূত্র ধরেই হয়তো ইডির আধিকারিকরা তদন্তের জন্য এসেছেন।